ORDE do 21 de xuño de 2005 pola que se acorda a cesión en propiedade de equipamento informático, propiedade da Comunidade Autónoma de Galicia, a favor da Fundación Axencia Humanitaria de Galicia.
CONSELLERÍA DE EMIGRACIÓN — III. OUTRAS DISPOSICIÓNS — 15/07/2005

A Fundación Axencia Humanitaria de Galicia constituíuse mediante escritura pública o 31 de xullo de 2003, foi clasificada como benéfico-social mediante orde da Consellería da Presidencia, Relacións Institucionais e Administración Pública do 1 de outubro de 2003, e pola orde da Consellería de Emigración do 6 de outubro de 2003 declarouse de interese galego.
Esta fundación ten por obxecto intermediar na xestión das actuacións necesarias para a obtención dos fondos dos organismos nacionais e internacionais destinados a financiar programas de axuda humanitaria. Igualmente, a prestación de asistencia de forma rápida e eficaz en crises humanitaras en casos de urxente necesidade, e particularmente en coordinación coas comunidades galegas radicadas nas áreas afectadas. Así mesmo, realiza actividades formativas que teñen como finalidade a capacitación de voluntarios e profesionais en materia de asistencia humanitaria, así como campañas de sensibilización entre a poboación galega e as comunidades galegas no exterior.
A Consellería de Emigración é o órgano da Xunta de Galicia que exerce o protectorado sobre a devandita fundación.
No marco das relacións de colaboración que teñen lugar entre as dúas entidades, e dado o grande interese social das actividades da fundación e os limitados recursos cos que conta para levalas a cabo, por esta orde, a Consellería de Emigración cédelle en propiedade á Fundación Axencia Humanitaria de Galicia un equipamento informático.
Esta cesión de bens mobles vén amparada pola Lei 3/1985, do 12 de abril, do patrimonio da Comunidade Autónoma galega, sempre que se dediquen a fins de utilidade pública ou interese social. De conformidade co Decreto 50/1989, do 9 de marzo, polo que se aproba o regulamento para a execución da citada lei, a orde de cesión debe expresar a finalidade concreta á que as entidades beneficiarias deben destinar os bens, así como as súas condicións.
Na súa virtude, e en uso das facultades que teño atribuídas,
DISPOÑO:
Artigo 1º.-Obxecto.
O obxecto desta orde é acordar a cesión en propiedade dun equipamento informático (relacionado no anexo) a favor da Fundación Axencia Humanitaria de Galicia.
Artigo 2º.-Condicións da cesión.
A cesión queda sometida ás seguintes cláusulas:
a) Coa cesión outórgaselle a propiedade do equipamento informático relacionado no anexo á Fundación Axencia Humanitaria de Galicia.
b) Os bens cedidos destinaranse ao uso do persoal da fundación no desenvolvemento das súas actuacións de interese social, tal como exixe o artigo 35 bis da Lei 3/1985, do 12 de abril, do patrimonio da Comunidade Autónoma galega.
Artigo 3º.-Formalización da cesión.
De conformidade co establecido na Lei 3/1985, do 12 de abril, do patrimonio da Comunidade Autónoma galega, e no Decreto 50/1989, do 9 de marzo, polo que se aproba o regulamento para a execución da citada lei, a cesión formalizarase mediante acta subscrita polo secretario xeral desta consellería, ou funcionario en quen delegue, e polo órgano competente da fundación, debendo constar nela o acordo de cesión e a aceptación do cesionario.
Artigo 4º.-Facultades de control, vixilancia e revisión.
1. Se os bens cedidos non se aplicasen co fin sinalado ou deixasen de estalo con posterioridade, se se descoidasen ou utilizasen con grave quebrantamento, ou se incumprisen as condicións do acordo, considerarase resolta a cesión e os bens reverterán á Comunidade Autónoma, que terá dereito a percibir, logo da taxación pericial, o valor dos detrimentos ou das deterioracións que experimentasen.
2. Á consellería cedente corresponderanlle as facultades de control e vixilancia da cesión, así como, se é o caso, a resolución dos expedientes de reversión.
Disposicións derradeiras
Primeira.-Facúltase o secretario xeral desta consellería para ditar, no ámbito das súas competencias, as resolucións precisas para o desenvolvemento desta orde, así como para realizar os trámites necesarios para a súa efectividade.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de xuño de 2005.
Aurelio D. Miras Portugal
Conselleiro de Emigración
ANEXO
Relación do equipamento informático que se lle cede en propiedade á Fundación Axencia Humanitaria de Galicia para ser utilizado polo seu persoal no desenvolvemento das súas actividades de interese social.
-1 ordenador persoal marca Maxdata coas seguintes características:
* Procesador PIV 2.8.
* Memoria 512 Mb de RAM.
* Disco duro de 80 Gb.
* Pantalla de 15" marca Samsung.
* Teclado e rato.